**Guns N' Roses** (**גאנז נ' רוזס**, ידועה גם בשם "**רובים ושושנים**") היא להקת הארד רוק אמריקאית אשר נוסדה במקור בלוס אנג'לס בשנת 1985 ופועלת מאז. הלהקה הוציאה עד היום שישה אלבומי אולפן (מתוכם שניים הופצו במקביל ומוספרו כ-I ו-II ולכן לעיתים גם נתפסים כאלבום כפול), חמישה מיני-אלבומים, אלבום כפול של הופעה חיה, שני אלבומי אוסף, עשרה תקליטורי DVD, שני מארזי תקליטורים, עשרים וארבעה סינגלים ושמונה עשר סינגלים שיווקיים.

*Chinese Democracy*, אשר יצא לאור ב-2008, הוא אלבום האולפן המקורי הראשון של הלהקה אשר יוצא לשווקים מאז שהאלבומים *Use Your Illusion I* ו-*Use Your Illusion II* הופצו בשנת 1991.

*Appetite for Destruction*, אלבום הבכורה של הלהקה אשר ראה אור ב-1987, העניק להם תדמית פרועה בשל אווירת ההרס העצמי שבו וזכה להצלחה עצומה הן בביקורות והן במכירות, ואף הפך לאלבום הבכורה הנמכר ביותר בכל הזמנים. האלבומים *Use Your Illusion I* ו-*Use Your Illusion II*, אשר ראו אור ב-1991, המשיכו את רצף ההצלחה של הלהקה ובנוסף גם הציגו תפנית מסוימת במוזיקה שלה מפני ששילבו סגנונות אחרים חוץ מהארד רוק - וכך בעצם הכילו שירים פחות כבדים אשר לא אפיינו את אלבומה הראשון.

Guns N' Roses דורגה במקום ה-92 בקטגוריית "האמנים הגדולים בכל הזמנים" של כתב העת "רולינג סטון".

ב-1 באפריל 2016 חזרו אל הלהקה סלאש, הגיטריסט הראשי המיתולוגי וממייסדי הלהקה ודאף מק'אגן, הבסיסט המיתולוגי אשר אף הוא ממייסדי הלהקה, וכך חזרה הלהקה להרכב המקורי שלה (חלקית, כיוון שסטיבן אדלר ואיזי סטראדלין לא הצטרפו אף הם מחדש אל הלהקה), אשר הביא להצלחתה הרבה בראשית דרכה (1985–1993).

היסטוריה
--------

### תחילת הדרך (1985 – 1987)

Guns N' Roses החלה דרכה בלוס אנג'לס בשנת 1985 כלהקה ששילבה פאנק רוק, בלוז וגלאם רוק. ההרכב המקורי של הלהקה כלל את אקסל רוז (סולן) ואיזי סטראדלין (גיטרה מלווה) מלהקת Hollywood Rose, ואת טרייסי גאנז (גיטרה מובילה) אולה בייך (באס) ורובי גארדנר (תופים) מלהקת LA Guns. השם Guns n' Roses הוא הלחם של שמות הלהקות הקודמות. זמן קצר לאחר הקמת הלהקה, פוטר הבאסיסט אולה בייך ודאף מק'אגן הצטרף במקומו, וגם טרייסי גאנז הוחלף בסלאש, אחרי שלא הופיע לחזרות. סלאש שיתף פעולה עם דאף בלהקה קודמת בשם Road Crew, ועם סטראדלין בזמן הקצר שהוא בילה כגיטריסט ב-Hollywood Rose.
רוב גארדנר סירב לצאת עם הלהקה לסיבוב הופעות מסקרמנטו לסיאטל, ולכן עזב את הלהקה והוחלף בחברו הקרוב של סלאש - סטיבן אדלר. ההופעה הראשונה שלהם בסיאטל לא הצליחה ולכן ההופעה השנייה בתוכנית בוטלה, לאחר מסע הופעות לא מוצלח חזרו חברי הלהקה להוליווד, אף על פי שהמסע לא היה מוצלח חברי הלהקה פיתחו כימיה מעולה ונשארו כהרכב קבוע. בתחילת דרכם חברי הלהקה היו חסרי אמצעים ונאלצו לנדוד בין בתים של חברים. לאחר תקופה חברי הלהקה עברו לגור אצל מנהלת הלהקה בדירה של חדר אחד.

#### חתימה בחברת תקליטים

הלהקה הופיעה באינטנסיביות ברחבי ארצות הברית ובנתה לעצמה שם בעיקר בחוף המערבי של ארצות הברית. אחרי שראה הופעה שלהם במועדון "הטרובדור" בהוליווד, הזהיר צייד כישרונות של גפן רקורדס את חבריו למקצוע שהלהקה "מסריחה", וכך הרוויח זמן בניסיון להחתים את הלהקה. אקסל דרש, וקיבל, 75 אלף דולר כמקדמה, ורק אז גילה לנציג של גפן שהלהקה סיכמה עם נציגה של חברת תקליטים אחרת שיחתמו איתה בתנאי שתלך ערומה באחד מהרחובות הראשיים של הוליווד. כשלא קיימה את חלקה בעסקה, חתמו חברי הלהקה בגפן רקורדס ונכנסו לאולפן לעבודה על אלבומם הראשון.

#### Live ?!\*@ Like a Suicide

 ערך מורחב – **Live ?!\*@ Like a Suicide**  

בשלהי שנת 1986 הוציאה גפן מיני-אלבום, על מנת לשמור על עניין, מאחר שהלהקה הפסיקה להופיע לטובת הקלטת אלבום הבכורה. האלבום, שכלל ארבעה שירים, יצא בלייבל עצמאי לכאורה - Uzi Suicide, שבעצם מומן על ידי גפן עצמה, והודפס רק ב-10,000 עותקים. לקראת סוף 1986 הופיעה הלהקה בהופעה חד פעמית לאותה תקופה כאחת מלהקות החימום של הרד הוט צ'ילי פפרז.
האלבום פורסם כאלבום הופעה, אבל שנים לאחר מכן הפריך רוז את הטענה. השירים באלבום הם חלק מקלטת הדמו של הלהקה - קולות הקהל הוספו בעריכה אולפנית. האלבום כלל שתי גרסאות כיסוי - Mama Kin, במקור של להקת אירוסמית' ו-Nice Boys, של להקת הפאנק Rose Tatoo. בנוסף, היו שני שירים מקוריים של גאנז - Reckless Life ו-Move to the City. שניהם נכתבו ביחד עם כריס וובר, אחד ממקימי Hollywood Rose.

### Appetite for Destruction, G N' R Lies ‏(1987–1989)

 ערך מורחב – **Appetite for Destruction**  

 ערך מורחב – **G N' R Lies**  
סלאש שימש כנגן גיטרה בלהקה בין השנים 1985 - 1996, חזר ללהקה בשנת 2016.
אלבומה הראשון של הלהקה, "Appetite for Destruction" (תיאבון להרס), יצא תחת גפן רקורדס ב-21 ביולי 1987. תחילת הדרך של האלבום הייתה קשה, כשהציור על עטיפת האלבום המקורית (סצנה סוריאליסטית שבה מפלצת בעלת חרבות בתור שיניים תוקפת רובוט שאונס בחורה) נתקל בהרבה התנגדות, בעיקר מתנועות דתיות, וגרם לחנויות תקליטים להוריד אותו מהמדפים, או לסרב למכור אותו בכלל. העטיפה החדשה (צלב שבכל אחד מחמש קצוותיו נמצאים פרצופיהם של חברי הלהקה בתור שלדים, כשאקסל במרכז הצלב) צוירה על ידי אמן הקעקועים שקעקע לאקסל את אותו ציור בדיוק על זרועו שנה לפני כן. ציור העטיפה המקורי נמצא בחלקה הפנימי של חוברת האלבום.

הסינגל הראשון מתוך האלבום - Welcome to the Jungle יצא ונתקל בקשיים רבים בשנה הראשונה. מייסד גפן רקורדס, דייוויד גפן, ביקש כטובה אישית ממנהלי MTV לנגן את הקליפ כל יום בשעות הלילה המאוחרות. אף על פי שהקליפ נוגן רק פעם ביום בשעה 6 לפנות בוקר, התחילו מעריצי רוק ומטאל לשים לב אליו, והרעיפו את מערכת MTV בבקשות. בבריטניה, יצא הסינגל יחד עם בי-סייד שכלל הקלטה של השיר It's so Easy בנוסף לשני קאברים - Whole Lotta Rosie (במקור של AC/DC), ו-Knockin' on Heaven's Door (במקור של בוב דילן) מהופעה חיה. ביפן, יצא מיני-אלבום שלם בשם Live from the Jungle שכלל את Sweet Child O' Mine יחד עם עוד הקלטות מהופעות חיות.

הסינגל השני - Sweet Child O' mine - זכה להצלחה אדירה בטלוויזיה והרדיו בקיץ 1988 בזכות קטעי הגיטרה הקליטים והמשיכה לכיוון המיין סטרים והנוער. שנים לאחר מכן ציין סלאש שזהו השיר שהוא הכי פחות אהב, אפילו שנא אותו, אבל זה נהפך לשיר הכי גדול של הלהקה אי פעם. בזכות ההצלחה הגדולה של הסינגל, יצא מחדש Welcome to the Jungle, עם עטיפה חדשה, והצליח לטפס למקום השביעי במצעד האמריקאי. הגרסה הבריטית של ההוצאה המחודשת כללה בי סייד של השיר You're Crazy בביצוע אקוסטי (לא אותה הגרסה כמו באלבום G N' R Lies).

בזמן ש-Paradise City יצא כסינגל שלישי מהאלבום, הלהקה כבר הייתה שם גדול בעולם המוזיקה, והצלחת סיבוב ההופעות שלה הזניקה את האלבום למקום הראשון במצעד המכירות של בילבורד. שלושת הסינגלים היו שירים בטופ-10, והאלבום כבר מכר 28 מיליון עותקים. סיבוב הופעות בראשותה של הלהקה התחיל והלהקה הוזמנה לנגן בפסטיבל Monsters of Rock יחד עם KISS ואיירון מיידן. כשהתחיל הסט של הלהקה, קהל של יותר מ-100 אלף איש התחיל לנוע קדימה, ולמרות בקשות חוזרות של רוז מהקהל לנוע אחורה, נמחצו שני מעריצים למוות. אירועים מהסוג הזה, במהלך סיבוב ההופעות של Appetite for Destruction, גרמו לתקשורת להדביק ללהקה את התווית "הלהקה המסוכנת ביותר בעולם". בנוסף, התנהגות חברי הלהקה משכה עוד תשומת לב שלילית מהתקשורת, כשחברי הלהקה הופיעו תחת השפעת סמים ואלכוהול על הבמה ומחוצה לה.

אלבומה השני של הלהקה, GN'R Lies כלל את המיני-אלבום Live !?\*@ Like a Suicide בצד אחד, וארבעה שירים אקוסטיים בצד השני. השיר One in a Million, שבו משתמש אקסל במילים שהן טאבו בחברה האמריקאית כגון Niggers ו-Faggots, זכה לביקורות חריפות מאוד מצד התקשורת וגופים אחרים, ואקסל רוז הואשם בגזענות והומופוביה. אקסל הגיב לטענות האלו בריאיון ל-MTV בשנת 1990, בו ציין שהטענות מופרכות, במיוחד לאור העובדה שגיטריסט הלהקה - סלאש, הוא חצי אפרו-אמריקאי. אקסל טען שנקודות המבט הן של הדמות בשיר, ולא דעותיו האישיות, ובא להראות את הגזענות וחוסר הסובלנות בחברה האמריקאית. רוז ציין שהוא מעריץ אמנים גדולים כמון פרדי מרקורי ואלטון ג'ון, למרות היותם הומוסקסואלים. הלהקה הופיעה בפסטיבלים יחד עם להקת המטאל Body Count, והסולן שלה, Ice T, כתב בספרו שאקסל הוא קורבן של התקשורת בדיוק כמוהו.

גם אחרי יציאת GN'R Lies, אלבום הבכורה המשיך לזכות באהדה רבה לאורך 1988 ו-1989 והלהקה זכתה ב"להקת ההבי מטאל האהובה" ו"אלבום ההבי מטאל הטוב ביותר" בטקס פרסי המוזיקה האמריקאי של 1990, שבו הופיעו סלאש ודאף שיכורים לגמרי ופלטו קללות בשידור חי. אקסל החליט למתן את עניין ההתמכרויות של חברי הלהקה, ואיים לפרק את הלהקה אם "חברי להקה מסוימים" לא יפסיקו "לרקוד עם מר. בראונסטון", כשהוא מתייחס להתמכרויות ההרואין של אדלר וסלאש.

### שיא ההצלחה (1990 – 1993)

אקסל רוז בהופעה בפארק הירקון, 1993
#### Use Your Illusion‏ (1991)

 ערך מורחב – **Use Your Illusion I**  

 ערך מורחב – **Use Your Illusion II**  

מעט לאחר יציאת האלבום "Lies", פוטר המתופף אדלר מהלהקה עקב סירובו העיקש להתמודד עם בעיית התמכרותו להרואין, דבר שהזיק ללהקה במהלך סיבוב ההופעות וההקלטות. אדלר תבע את הלהקה וב-1997 זכה ב-2.25 מיליון דולר. גם חברי הלהקה האחרים התמודדו עם בעיות התמכרות לסמים ואלכוהול ואף הציגו בעיות אלו בשיר "Mr. Brownstone" באלבומם הראשון ("לרקוד עם מר בראונסטון" הוא ביטוי עגה אמריקאי לשימוש בקוק פרסי).

בשנת 1990 חזרה הלהקה לאולפן ההקלטות עם המתופף החדש מאט סורום והקלידן דיזי ריד והחלה לעבוד על הפרויקט השאפתני של האלבום הכפול "Use Your Illusion". ב-17 בספטמבר 1991 יצא האלבום ונכנס מיד למקומות הראשון והשני במצעד המכירות. הוא כלל גרסת כיסוי לשיר "Live and Let Die" של פול מקרטני שהפכה ללהיט.

בשיר "The Garden" באלבום Use Your Illusion I הלהקה שיתפה פעולה עם אליס קופר בתור זמר ראשי יחד עם רוז. על סבב הופעות צולם סרט "Use Your Illusion World Tour – 1992 in Tokyo II".

לאחר מספר הופעות של Use Your Illusion, החליט איזי סטרדלין (גיטריסט הקצב) לעזוב את הלהקה כדי לפצוח בקריירת סולו והוא הוחלף במהרה על ידי גילבי גלארק. אף על פי שאת רוב תשומת הלב של הקהל קיבלו רוז וסלאש, סבורים חלק ממעריצי הלהקה כי עזיבתו של סטרדלין היא זו שהחלה בפירוק ההרכב. בנוסף להיות גיטריסט שני, כתב סטרדלין חלק נכבד משירי הלהקה (לא פחות מרוז). בין השירים אותם כתב מתבלט הלהיט "Patience".

המתחים העיקריים בלהקה התחילו למעשה בתקופה זאת. הלהקה הופיעה כמעט כל ערב, ועבודה כה רבה גרמה לחיכוכים בין חברי להקה. רוז וסלאש, שהיו בתחילת קריירת הלהקה חברים טובים, החלו לשנוא אחד את השני, ובעצם כל חברי הלהקה "לא חיבבו במיוחד את רוז".

בשנת 1991, במהלך הופעה בסנט לואיס קפץ רוז אל הקהל, והחל להרביץ לאחד המעריצים שצילם את ההופעה במצלמת וידאו. לאחר המכות לא הסכים רוז לחזור לבמה והלהקה ירדה ממנה. הקהל החל להתפרע ולזרוק כיסאות וחפצים על השוטרים שעלו על הבמה וניסו להרגיע את הקהל ולמצוא פשרה עם הלהקה. ידוע כי כ-60 אנשים נפצעו באירוע זה.

בשנת 1992 יצאה הלהקה לסיבוב הופעות עולמי, כולל הופעה בקונצרט המחווה לפרדי מרקורי, בו ביצעו את השיר Knockin' on Heaven's Door, שיצא כסינגל ונכנס ישר למקום השני במצעד הבריטי.

#### "The Spaghetti Incident?"‏ (1993)

 ערך מורחב – **"The Spaghetti Incident?"**  

בשנת 1993 הוציאה הלהקה אלבום אוסף של גרסאות כיסוי לשירי פאנק רוק בשם "The Spaghetti Incident?". האלבום לא זכה להצלחה כקודמיו, דבר שהרחיב את המתחים הפנימיים בלהקה. המופע בבואנוס איירס באותה השנה היה המופע האחרון של הלהקה במסגרת ה-"Use Your Illusion Tour" - סיבוב ההופעות הארוך ביותר בהיסטוריות הרוק, אשר נמשך כ-28 חודשים.

### הדעיכה (1994 – 1998)

אקסל רוז החל לעבוד על אלבום חדש עם חומר מקורי ב-1993 אף על פי כן חומרים אלו מעולם לא יצאו לשווקים. ב-1994 גילבי קלארק עזב את הלהקה, והוחלף על ידי פאול טוביאס. באותה השנה, הלהקה הקליטה גרסה כיסוי לשיר "Sympathy for the Devil" של הרולינג סטונז עבור הסרט "ריאיון עם ערפד" אך חבריה כבר איבדו את הרצון לפעול במסגרתה והחלו פונים לפרויקטים עצמאיים. זו הייתה ההקלטה האחרונה של הלהקה המקורית.

בשנים 1996 ו-1997 סלאש עזב את הלהקה בעקבות חילוקי דעות עם רוז על דרכה של הלהקה, ולאחריו גם דאף ומאט, מה שהותיר את רוז כיחיד מההרכב המקורי. שלושת האחרים הקימו להקה מצליחה בשם "Velvet Revolver".

בשנת 1998 יצאה לשווקים גרסה מצונזרת של האלבום "Use Your Illusion" (בארצות הברית בלבד), בעיקר בשביל שהאלבום יוכל להימכר ברשתות וולמארט ו-Kmart.

בשנת 1998 אקסל הקים הרכב חדש ללהקה וחזר לאולפן ההקלטות. בגרסה הנוכחית של הלהקה, הופיעה והקליטה שירים מאז ועד היום. חברי הלהקה בהרכב המחודש השתנו לעיתים קרובות, אבל החברים העיקריים בה אשר כללו את הגיטריסט רובין פינק, הקלידן כריס פיטמן, והבסיסט טומי סטינסן, כמו גם פול טוביאס, המתופף ג'וש פריז והקלידן הוותיק של הלהקה דיזי ריד.

### Chinese Democracy ‏(1998 – 2008)

 ערך מורחב – **Chinese Democracy**  

בשנת 1999 הלהקה הוציאה שיר חדש אחד בשם ""Oh My God", אשר נכלל בפסקול של הסרט "סוף העולם". המטרה של הוצאת השיר הייתה לקדם את הוצאת האלבום הבא של הלהקה "Chinese Democracy". באותה התקופה גפן רקורדס הוציאו את האלבום "Live Era: '87-'93" אשר הכיל ביצועים שונים של הלהקה מתוך הופעות חיות שלהם אשר התקיימו במשך סיבוב ההופעות של האלבום "Appetite for Destruction" ושל האלבום "Use Your Illusion".

כמו כן בשנת 1999 הגיטריסט רובין פינק עזב את הלהקה כדי להצטרף לסיבוב ההופעות של הלהקה הקודמת שלו, "Nine Inch Nails". בשנת 2000 הגיטריסט באקטהד הצטרף ללהקה כמחליף של פינק. ג'וש פריז הוחלף על ידי ברייאן מאנטייה.

### הלהקה בהרכב המחודש

הלהקה בהרכב המחודש הופיעה לראשונה בינואר 2001 בלאס וגאס ובפסטיבל הרוק הגדול ביותר בברזיל "רוק בריו". הלהקה ניגנה בעיקר את הלהיטים הישנים של הלהקה כמו גם מספר שירים חדשים מהאלבום הקרב. ב-2002 הגיטריסט פול טוביאס עזב את הלהקה בעיקר משום שמאס מלהמשיך ולהיות חלק בסיבוב ההופעות הבלתי פוסק של הלהקה. הוא הוחלף על ידי ריצ'רד פורטוס.

ב-2002 החל סיבוב ההופעות של האלבום "Chinese Democracy" - סיבוב ההופעות הראשון של הלהקה בארצות הברית מאז סיבוב ההופעות של האלבום "Use Your Illusion" משנת 1993. סיבוב ההופעות זכה לקבלת פנים משתנה. חלק מההופעות לא הצליחו למכור הרבה כרטיסים, בעוד שבשווקים גדולים יותר כמו ניו יורק כל הכרטיסים להופעה נמכרו תוך דקות אחדות. הלהקה הודיעה גם השקת האלבום Chinese Democracy, אך הוא לא יצאה לאור לבסוף.

לאחר סיבוב ההופעות הלהקה לקחה פסק זמן עד אשר ההופעה הבאה שלהם בפסטיבל "רוק בריו" ב-4 במאי 2004. אף על פי כן, באקטהד עזב את הלהקה במרץ 2004 וגרם בכך ללהקה לבטל את המופע המיועד בריו. בנוסף לכך במרץ 2004 חברת גפן רקורדס הוציאה לשווקים אלבום אוסף אשר הכיל את הלהיטים הגדולים של הלהקה משום שרוז לא הצליח לספק להם אלבום אולפן חדש במהלך יותר מעשר שנים. רוז הביע את מורת רוחו מהאלבום בעיקר משום שהאלבום הופק ללא הסכמתו, ורוז אף תבע את חברת גפן רקורדס בניסיון לעצור את הפצתו של האלבום. ניסיון זה כשל.

להקת Guns N' Roses בהופעה ב-2006. משמאל לימין: ריצ'רד פורטס, איזי סטראדלין (כאורח), אקסל רוז, טומי סטינסון ורון במבלפוט ט'אל.
בפברואר 2006 דמואים של השירים "Better", "Catcher in the Rye", "I.R.S" ו-"There Was a Time" הודלפו לרשת האינטרנט דרך אתר המעריצים של הלהקה. הנהלת הלהקה ביקשה שכל הקישורים לקובצי ה-MP3 וכל מילות השירים יוסרו מהפורומים ומאתרי האינטרנט. למרות זאת, תחנות הרדיו החלו להוסיף את "I.R.S" לרשימות הפלייליסט שלהם, והשיר הגיע אף למקום ה-49 לפי המדרג של "Radio & Records" בשבוע האחרון של פברואר - הפעם הראשונה ששיר אשר הודלף אל רשת האינטרנט הגיע למדרג השירים.

ב-4 במאי 2007 שלושה עותקים נוספים מתוך האלבום "Chinese Democracy" הודלפו לאינטרנט - גרסה מעודכנת של "I.R.S.", "The Blues" ושיר הנושא של האלבום. כל שלושת השירים נוגנו בעבר בהופעות חיות של הלהקה. ביוני 2007 הלהקה החלה להופיע בסיבוב ההופעות העולמי של האלבום "Chinese Democracy" במקסיקו, אוסטרליה ויפן. השיר "Nice Boys" והשיר"Don't Cry" נוגנו בפעם הראשונה מאז סיבוב ההופעות Use Your Illusion.

ב-19 ביוני 2008 דווח כי תשעה שירים מתוך האלבום "Chinese Democracy" הודלפו לאתר באינטרנט והוסרו מיד לאחר מכן לאחר מכתב אזהרה שנשלח אל בעלי האתר.

ב-14 ביולי 2008 חברות משחקי הווידאו "Harmonix" ו"MTV Games" הודיעו רשמית כי המשחק Rock Band 2 אשר מיועד לצאת לשווקים ב-14 בספטמבר 2008 צפוי יהיה להכיל שיר חדש מהאלבום "Chinese Democracy" אשר נקרא "Shackler's Revenge".

ב-27 באוגוסט 2008, סוכני אף.בי.איי עצרו את קווין קוגיל בן ה-27 בטענה שביוני 2008 הפיץ תשעה שירים של הלהקה להורדה דרך אתר הבלוג שלו "Antiquiet". הוא נשלח אחר כך לחודשיים מאסר.

ב-23 בנובמבר 2008, הוציאו אקסל רוז ולהקתו את האלבום "Chinese Democracy". הלהקה העלתה את האלבום גם לרשת החברתית מייספייס והצליחה ליצור יותר מ-62 מיליון השמעות לשירי האלבום בסופשבוע הראשון לאחר שעלה.

במרץ 2010 אקסל רוז נתבע על ידי קבוצת הניהול Front Line Management Group ומנהלה Irving Azoff. החברה, שניהלה את הלהקה עד לאחרונה חתמה על חוזה ב-2008 במסגרתו מובטחים לה 15% מכל רווח שעושה הלהקה, שכעת טוענת החברה שלא שולמו לה כלל. בתביעה, שהוגשה בבית משפט בלוס אנג'לס, טוענת החברה כי הלהקה הרוויחה מעל 12,470,000 מיליון דולר מאז חתימת החוזה. אקסל רוז פרסם לאחרונה בעמוד הטוויטר שלו כי הלהקה מנוהלת כיום על ידי Doc Mcghee, שניהל בעבר הרכבים כמו ג'ון בון ג'ובי ו-Motley Crue בין השאר. Azoff פורסם בעיקר כמי שעזר ללהקה להוציא את אלבומה האחרון, "Chinese Democracy", זאת לאחר 15 שנה של ניסיונות כושלים.

בראיון ב-2007, ציין חברו של רוז סבסטיאן באך כי האלבום "Chinese Democracy" יהיה האלבום הראשון מתוך טרילוגיית אלבומים אותם הלהקה תוציא לשווקים. באך ציין גם כי רוז אמר לו כי האלבום השלישי של הלהקה, אשר עדיין ללא שם, מיועד לצאת לשווקים במהלך שנת 2012. נכון להיום אף אחד מחברי הלהקה לא אישרו את אמיתות טענותיו של סבסטיאן באך. אף על פי כן, במהלך השתתפותו במספר דיונים בפורומים באינטרנט, רוז נתן רמזים לכך שהלהקה מתכננת להוציא מספר אלבומים חדשים ושירים חדשים ושיתף מספר שמות כותרים אפשריים.

ב-2012 ריצ'רד פרטיס הודיע על סיבוב הופעות בסניף ההארד רוק קפה ומלון בלאס וגאס, הוא גם ציין שהסיבוב שיערך מסוף אוקטובר לסוף נובמבר יהיה בחגיגת 25 שנה לאלבום הראשון של הלהקה Appetite for Destruction ו-4 שנים לאלבום "Chinese Democracy" ויקרא "Appetite For Democracy". בנוסף צורפה הלהקה באותה שנה להיכל התהילה של הרוק אנד רול

### 2016 – הווה

ב-1 באפריל 2016 חזרו ללהקה שניים ממייסדיה: סלאש כגיטריסט הראשי ודאף מק'אגן כבסיסט, וכך חזרה הלהקה להרכבה הקודם (חלקית, כיוון שסטיבן אדלר ואיזי סטראדלין לא הצטרפו אף הם מחדש אל הלהקה), אשר הביא להצלחתה הרבה בראשית דרכה (1985–1993). אף-על פי שסטיבן אדלר אינו נכלל בסגל הקבוע של הלהקה לסיבוב הופעותיה ב-2016, הוא הופיע עם הלהקה כאורח באוהיו, לוס אנג'לס ובואנוס איירס וניגן את השירים "Out Ta Get Me" ו-"My Michelle". סיבוב ההופעות של הלהקה, "Not In This Lifetime", הכניס עד כה 151.5 מיליון דולר בששת החודשים הראשונים של 2017.

ב-6 באוגוסט 2021 הוציאה הלהקה עיבוד מחדש בהקלטת אולפן של השיר "Absurd" שנגנז מתוך האלבום "Chinese Democracy", ונכתב במקור על ידי ריד ופיטמן. זהו הסינגל הראשון שהוציאה הלהקה ביחד עם סלאש, מאז 1994.

ב-18 באוגוסט 2023 הוציאה הלהקה את הסינגל "Perhaps".

בדצמבר 2023 שחררה הלהקה סינגל נוסף בשם "The General".

Guns N' Roses בישראל
--------------------

כרזת ההופעה בישראל
במוצאי שבת, 22 במאי 1993, הופיעה הלהקה בפארק הירקון בתל אביב. למרות הקהל הרב שהגיע להופעה (כ-40,000 איש), היא הוכתרה על ידי המבקרים ככישלון חרוץ מבחינת הביצוע על הבמה. מספר שבועות לפני ההופעה בארץ נפצע קלארק בתאונת אופנוע, ומי שהפתיע בהסכמתו להחליף אותו לחמש ההופעות הראשונות בסיבוב ההופעות היה איזי סטראדלין. לסיבוב ההופעות של הלהקה התלווה הגיטריסט בריאן מיי, חבר להקת קווין, אשר היה מיודד ומקורב ללהקה וחימם את הופעתה. קווין נחשבת ללהקה המשפיעה ביותר על Guns N' Roses - דבר שנאמר פעמים רבות על ידי רוז וסלאש.

ב-3 ביולי 2012 הופיעה הלהקה בפארק הירקון בתל אביב לעיני כ-15,000 צופים. ההופעה זכתה לביקורות מעורבות.

ב-15 ביולי 2017 הופיעה הלהקה שוב בישראל, גם הפעם בפארק הירקון בתל אביב. מופע האיחוד של ההרכב המקורי. כל 61,000 הכרטיסים להופעה נמכרו מבעוד מועד. ההופעה נמשכה 3 שעות וקיבלה ביקורות טובות.

ב-5 ביוני 2023 הופיעה הלהקה שוב בישראל, פעם נוספת בפארק הירקון בתל אביב. הם הופיעו לעיניי כ-63,000 צופים במשך 3 שעות. הופעת החימום הייתה של להקת הרוק הישראלית "איפה הילד?".

חברי הלהקה
----------

| שם | פעילות בלהקה | תפקיד | הוצאות |
| --- | --- | --- | --- |
| אקסל רוז | 1985 ואילך | שירה מובילה • פסנתר (לעיתים) • גיטרת קצב (לעיתים) • כלי הקשה (לעיתים) | Live ?!\*@ Like a Suicide (1986) ואילך |
| דאף מק'אגן | 1985-1997 • 2016 ואילך | גיטרת בס • שירה מלווה • שירה מובילה (לעיתים) • גיטרת קצב (לעיתים) • כלי הקשה (לעיתים) | Live ?!\*@ Like a Suicide (1986) עד "Sympathy for the Devil" (1994) • Live Era '87-'93 (1999) • "Shadow of Your Love" (2018) ואילך |
| סלאש | 1985-1996 • 2016 ואילך | גיטרה מובילה • גיטרת קצב • שירה מלווה • טוקבוקס |
| דיזי ריד | 1990 ואילך | פסנתר • קלידים • שירה מלווה • כלי הקשה | Civil War" (1990)" ואילך |
| ריצ'רד פורטס | 2002 ואילך | גיטרת קצב • גיטרה מובילה • שירה מלווה | Chinese Democracy" (2008)" ואילך |
| פרנק פרר | 2006 ואילך | תופים • כלי הקשה • שירה מלווה (לעיתים) |
| מליסה ריס | 2016 ואילך | קלידים • סינתיסייזר • סאב-בס • תכנות • שירה מלווה | Absurd" (2021)" ואילך |

דיסקוגרפיה
----------

אלבומי אולפן| אלבום | שנה |
| --- | --- |
| Appetite for Destruction | 1987 |
| G N' R Lies | 1988 |
| Use Your Illusion I | 1991 |
| Use Your Illusion II |
| ?The Spaghetti Incident | 1993 |
| Chinese Democracy | 2008 |

אלבומי הופעה| אלבום | שנה |
| --- | --- |
| Live Era '87-'93 | 1999 |

אלבומי אוסף| אלבום | שנה |
| --- | --- |
| Use Your Illusion | 1998 |
| Greatest Hits | 2004 |

מיני אלבומים| מיני אלבום | שנה |
| --- | --- |
| Live ?!\*@ Like a Suicide | 1986 |
| Guns N' Roses | 1988 |
| The "Civil War" EP | 1993 |
| Hard Skool EP | 2022 |
| London 1991 | 2023 |

מארזי תקליטורים| מארז | שנה |
| --- | --- |
| Appetite for Destruction (Super Deluxe Edition) | 2018 |
| Use Your Illusion (Super Deluxe Edition) | 2022 |

סינגלים| סינגל | אלבום מקורי | שנה |
| --- | --- | --- |
| It's So Easy / Mr. Brownstone | Appetite for Destruction | 1987 |
| Welcome to the Jungle |
| Sweet Child o' Mine | 1988 |
| Paradise City | 1989 |
| Patience | G N' R Lies |
| Nightrain | Appetite for Destruction |
| Knockin' on Heaven's Door | Days of Thunder | 1990 |
| You Could Be Mine | Use Your Illusion II | 1991 |
| Don't Cry | Use Your Illusion I |
| Live and Let Die |
| November Rain | 1992 |
| Knockin' on Heaven's Door | Use Your Illusion II |
| Yesterdays |
| Civil War | 1993 |
| Ain't It Fun | ?The Spaghetti Incident |
| Estranged | Use Your Illusion II | 1994 |
| Since I Don't Have You | ?The Spaghetti Incident |
| Sympathy for the Devil | Interview with the Vampire |
| Chinese Democracy | Chinese Democracy | 2008 |
| Shadow of Your Love | Appetite for Destruction (Super Deluxe Edition) | 2018 |
| Absurd | Hard Skool EP | 2021 |
| Hard Skool |
| Perhaps | - | 2023 |
| The General |

סינגלים מסחריים| סינגל | אלבום מקורי | שנה |
| --- | --- | --- |
| Mr. Brownstone | Appetite for Destruction | 1988 |
| 14 Years | Use Your Illusion II | 1991 |
| Pretty Tied Up ("The Perils of Rock n' Roll Decadence") | 1992 |
| So Fine |
| Garden of Eden | Use Your Illusion I | 1993 |
| Dead Horse |
| New Rose | The Spaghetti Incident? |
| Hair of the Dog | 1994 |
| Oh My God | Music from and Inspired by the Motion Picture End of Days | 1999 |
| .I.R.S | Chinese Democracy | 2006 |
| Better | 2008 |
| Street of Dreams | 2009 |
| Welcome to the Jungle (1986 Sound City Session) | Appetite for Destruction (Super Deluxe Edition) | 2018 |
| Move to the City (1988 Acoustic Version) |
| November Rain (Piano Version / 1986 Sound City Session) |
| November Rain - 2022 Version | Use Your Illusion (Super Deluxe Edition) | 2022 |
| Double Takin' Jive - Live in Las Vegas, Thomas & Mack Center - January 25, 1992 |
| You Could Be Mine - Live in New York, Ritz Theatre - May 16, 1991 |

וידאוגרפיה
----------

| שם הסרט | שנת הוצאה לאור |
| --- | --- |
| Use Your Illusion World Tour - 1992 in Tokyo I | 1992 |
| Use Your Illusion World Tour - 1992 in Tokyo II |
| Use Your Illusion I & II: World Tour - 1992 in Tokyo |
| Garden of Eden: Strictly Limited Edition Video Single | 1993 |
| Don't Cry: Makin' F@\*!ing Videos Part I |
| November Rain: Makin' F@\*!ing Videos Part II |
| Makin' F@\*!ing Videos Part I & II |
| !!!The Making of Estranged: Part IV of the Trilogy | 1994 |
| Welcome to the Videos | 1998 |
| Appetite for Democracy 3D | 2014 |

סיבובי הופעות
-------------

| שם | תחילת סיבוב ההופעות | סיום סיבוב ההופעות |
| --- | --- | --- |
| Appetite for Destruction Tour | 14 באוגוסט 1987 | 19 בדצמבר 1988 |
| Use Your Illusion Tour | 20 בינואר 1991 | 17 ביולי 1993 |
| Chinese Democracy Tour | 1 בינואר 2001 | 31 בדצמבר 2011 |
| Up Close and Personal Tour | 10 בפברואר 2012 | 22 ביולי 2012 |
| Appetite for Democracy Tour | 31 באוקטובר 2012 | 7 ביוני 2014 |
| Not in This Lifetime... Tour | 1 באפריל 2016 | 2 בנובמבר 2019 |
| We're F'N' Back! Tour | 31 ביולי 2021 | 10 בדצמבר 2022 |
| Guns N' Roses 2023 Tour | 1 ביוני 2023 | 5 בנובמבר 2023 |

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **Guns N' Roses** |

* 

* אתר האינטרנט הרשמי של Guns N' Roses (באנגלית)
* Guns N' Roses, ברשת החברתית פייסבוק

* Guns N' Roses, ברשת החברתית אקס (טוויטר)

* Guns N' Roses, ברשת החברתית אינסטגרם

* Guns N' Roses, ברשת החברתית טיקטוק

* Guns N' Roses, סרטונים בערוץ היוטיוב

* Guns N' Roses, במסד הנתונים הקולנועיים IMDb (באנגלית)

* Guns N' Roses, באתר אייטונס (באנגלית)

* Guns N' Roses, באתר ספוטיפיי

* Guns N' Roses, באתר סאונדקלאוד (באנגלית)

* Guns N' Roses, באתר Last.fm (באנגלית)

* Guns N' Roses, באתר AllMusic (באנגלית)

* Guns N' Roses, באתר MusicBrainz (באנגלית)

* Guns N' Roses, באתר דיזר

* Guns N' Roses, באתר Discogs (באנגלית)

* Guns N' Roses, באתר Songkick (באנגלית)

* Guns N' Roses, באתר Genius

* Guns N' Roses, באתר SecondHandSongs

* Guns N' Roses, באתר MOOMA (בארכיון האינטרנט)

* Guns N' Roses, באתר טיידל (באנגלית)
* Guns N' Roses, באתר אנציקלופדיה בריטניקה (באנגלית)
* אור ברנע, רובים עם שושנים, הרואין עם חמאה, באתר ynet, 16 בספטמבר 2011
* ליאם בן דוד, מהגרוע לטוב: כל האלבומים של גאנז אנד רוזס, באתר nrg‏, 14 באפריל 2016
* עמי פרידמן, גאנז אנד רוזס שבה לחיים, כנגד כל הסיכויים, באתר ynet, 17 בדצמבר 2016
* גאנז נ' רוזס (להקה), דף שער בספרייה הלאומית

הערות שוליים
------------

1. ↑  מילולית המשמעות היא "אקדחים וורדים", וכך גם מאויר בסמל הלהקה.
2. ↑  100 Greatest Artists: Guns N' Roses, ברולינג סטון
3. 1 2  דפנה ארד, חברי "גאנז אנד רוזס" המקוריים התאחדו, באתר הארץ, 2 באפריל 2016
4. ↑  יעקב רוטבליט, תקליטה של להקת רובים ושושנים 'תיאבון לחורבן’. העטיפה המקורית גאסרה להפצה, חדשות, 14 בפברואר 1992
5. ↑  שרון מולדבי, מפגן ברוטליות מדהים. 'רובים ושושנים' הלהקה האמריקנית הטובה ביותר בעשרים השנים האחרונות, חדשות, 30 באוגוסט 1990
6. ↑  שרון מולדבי, קרוב לקצה, חדשות, 16 בנובמבר 1989
7. ↑  ענת רונקו, עכבר העיר, 5 הקאברים הכי טובים לפול מקרטני, באתר הארץ, 25 בספטמבר 2008
8. ↑  שרון מולדבי, שידור חי מפסגת העולם, חדשות, 5 ביוני 1992
9. ↑  אבירם ברט, לונדון, דיזי ריד: "כשאקסל תופס את המיקרופון, זה נשמע כמו גאנז אנד רוזס", באתר הארץ, 28 ביוני 2012
10. 1 2  ג'ף לידס, אלבום הרוק היקר ביותר שכבר לא ייצא, באתר הארץ, 25 במרץ 2005
11. ↑  אלבומים חדשים לבק, "רובים ושושנים" ופיטר גבריאל, באתר הארץ, 5 בספטמבר 2002
12. ↑  סוכנויות הידיעות, "גאנז אנד רוזס" מעכבת שוב אלבומה, באתר הארץ, 25 בפברואר 2007
13. ↑  שירות גלובס, ‏ארה"ב: בלוגר שהדליף מוזיקה לרשת נשלח לחודשיים מאסר, באתר גלובס, 15 ביולי 2009
14. ↑  ניב הדס, החדש של גאנז אנד רוזס: כך נשמעות 17 שנים, באתר הארץ, 25 בנובמבר 2008
15. ↑  צחי הופמן, ‏62 מיליון השמעות במייספייס לאלבום החדש של "גאנס אנד רוזס" בסוף השבוע, באתר גלובס, 23 בנובמבר 2008
16. ↑  Daniel Kreps,‏ Axl Rose Talks "Chinese Democracy," Kanye, "Better" Video In Gn'R Message Board Chat, באתר מגזין הרולינג סטון, 12 בדצמבר 2008
17. ↑  רחלי גפן, עכבר העיר, חדשות מוזיקה: גאנס אנד רוזס בדרך לאלבום חדש, באתר הארץ, 17 בינואר 2012
18. ↑  אורי זר אביב, סולן רובים ושושנים אקסל רוז ביקש לא לצרפו להיכל התהילה של הרוקנ'רול, באתר הארץ, 15 באפריל 2012
19. ↑  איתי שטרן, גאנז אנד רוזס תופיע בישראל ביולי 2017, באתר הארץ, 30 בנובמבר 2016
20. ↑  איתמר זהר, לפני "יו–2": סיבוב ההופעות של "גאנז אנד רוזס" המצליח בעולם עד כה ב–2017, באתר הארץ, 15 ביולי 2017
21. ↑  Miska, Brad (August 6, 2021). Guns N’ Roses Just Released the First New Music With Slash Since 1993. Bloody Disgusting. Retrieved august 7, 2021
22. ↑  DiVita, Joe (August 6, 2021). Guns N’ Roses Release Official Studio Version of New Song ‘Absurd’. Louwire. Retrieved August 7, 2021
23. ↑  Joseph Hudak, Axl Rose Empathizes, Apologizes in New Guns N' Roses Song 'Perhaps', Rolling Stone, ‏18 באוגוסט 2023 (באנגלית אמריקאית)
24. ↑  40,000 התלהבו, 250 נזקקו לטיפול, חדשות, 23 במאי 1993
25. ↑  גל אוחובסקי, מרהיב, אבל משעמם, חדשות, 23 במאי 1993
26. ↑  הארץ, רובים ואינהלציה: גאנז אנד רוזס הופיעו בפארק הירקון, באתר הארץ, 4 ביולי 2012
27. ↑  ביקורות:  
יוסי חלילי, עכבר העיר, גאנז אנד רוזס בהופעה: פחות מסוכנים, הרבה יותר מקצועיים, באתר הארץ, 4 ביולי 2012  
עמי פרידמן, תנו להם רובים: גאנז אנד רוזס הפתיעו לטובה, באתר nrg‏, 4 ביולי 2012  
יובל ברוסילובסקי‏, גאנז אנ' רוזס: בניגוד לכל הציפיות, הופעה מעולה, באתר וואלה!‏, 4 ביולי 2012  
דרור עמיר, גאנז אנד רוזס: רוקרים לא מתים, ולא מתחלפים, באתר ynet, 4 ביולי 2012  
בן שלו, "גאנז אנד רוזס" בת"א: ערב של שושנים נבולות, באתר הארץ, 4 ביולי 2012
28. ↑  מיכל רז-חיימוביץ', ‏גאנז אנד רוזס נוחתת היום בישראל - אלה דרישות חברי הלהקה, באתר גלובס, 13 ביולי 2017
29. ↑  יעל געתון‏, הציבור הסתער: אזלו הכרטיסים להופעה של גאנז אנד רוזס בישראל, באתר וואלה!‏, 5 ביולי 2017
30. ↑  ביקורות:  
בן שלו, גאנז אנד רוזס חזרה למגרש הטבעי שלה, והיא לא שכחה איך משחקים בו, באתר הארץ, 15 ביולי 2017  
עידו כהן, עכבר העיר, גאנז אנד רוזס בישראל: היה שווה לחכות, באתר הארץ, 16 ביולי 2017  
מני אבירם‏, בין הג'ונגל לגן עדן: גאנז אנ' רוזס נתנו הכול בערב נוסטלגי מהמם, באתר וואלה!‏, 16 ביולי 2017  
עמי פרידמן, גאנז אנד רוזס בישראל: אחת ההופעות הטובות אי פעם, באתר ynet, 16 ביולי 2017
31. ↑  השיר הודלף לתחנות הרדיו לשבוע אחד בלבד

| Guns N' Roses |
| --- |
| אקסל רוז • סלאש • דאף מק'אגן • דיזי ריד • ריצ'רד פורטוס • פרנק פרר • מליסה ריס |
| גילבי קלארק • אולה בייך • רוב גרדנר • טרייסי גאנז • סטיבן אדלר • איזי סטראדלין • מאט סורום • ג'וש פריז • רובין פינקבאקטהד • טומי סטינסון • בריאן מנשיה • רון "במבלפוט" ט'אל • דארן ג'יי אשבה • כריס פיטמן |
| אלבומי אולפן | Appetite for Destruction (1987) • G N' R Lies (1988) • Use Your Illusion I (1991) • Use Your Illusion II (1991) • "The Spaghetti Incident?" (1993) • Chinese Democracy (2008) |
| אלבומי הופעה | Live Era '87–'93 (1999) |
| מיני אלבומים | Live ?!\*@ Like a Suicide (1986) • Guns N' Roses (1988) • The "Civil War" EP (1993) |
| אלבומי אוסף‎ | Use Your Illusion (1998) • Greatest Hits (2004) |

| פרס הווידאו קליפים של MTV לחלוציות על שם מייקל ג'קסון |
| --- |
| 

|  |
| --- |
| הביטלס, ריצ'רד לסטר ודייוויד בואי (1984) ‏•‏‏ דייוויד ברן, ראסל מולקאי וגודלי וקרים (1985) ‏•‏‏ מדונה וזביגנייב רבצ'ינסקי (1986) ‏•‏‏ פיטר גבריאל וג'וליאן טמפל (1987) ‏•‏‏ מייקל ג'קסון (1988) ‏•‏‏ ג'ורג' מייקל (1989) ‏•‏‏ ג'נט ג'קסון (1990) ‏•‏‏ בון ג'ובי וויין אישם (1991) ‏•‏‏ Guns N' Roses‏ (1992) ‏•‏‏ הרולינג סטונז וטום פטי (1994) ‏•‏‏ אר.אי.אם. (1995) ‏•‏‏ אל אל קול ג'יי ומארק רומנק (1997) ‏•‏‏ ביסטי בויז (1998) ‏•‏‏ רד הוט צ'ילי פפרז (2000) ‏•‏‏ U2‏ (2001) ‏•‏‏ דוראן דוראן (2003) ‏•‏‏ הייפ ויליאמס (2006) ‏•‏‏ בריטני ספירס (2011) ‏•‏‏ ג'סטין טימברלייק (2013) ‏•‏‏ ביונסה (2014) ‏•‏‏ קניה וסט (2015) ‏•‏‏ ריהאנה (2016) ‏•‏‏ פינק (2017) ‏•‏‏ ג'ניפר לופז (2018) ‏•‏‏ מיסי אליוט (2019) |

 |

| פרס הווידאו קליפים של MTV לאמן החדש הטוב ביותר |
| --- |
| 

|  |
| --- |
| יורית'מיקס (1984) • 'Til Tuesday ‏(1985) • א-הא (1986) • קראודד האוס (1987) • Guns N' Roses ‏(1988) • Living Colour‏ (1989) • מייקל פן (1990) • חסוס ג'ונס (1991) • נירוונה (1992) • סטון טמפל פיילוטס (1993) • Counting Crows‏ (1994) • Hootie & the Blowfish ‏(1995) • אלאניס מוריסט (1996) • פיונה אפל (1997) • נטלי אימברוליה (1998) • אמינם (1999) • מייסי גריי (2000) • אלישה קיז (2001) • אבריל לאבין (2002) • 50 סנט (2003) • מארון 5 (2004) • הקילרס (2005) • Avenged Sevenfold ‏(2006) • ג'ים קלאס הירוז (2007) • טוקיו הוטל (2008) • ליידי גאגא (2009) • ג'סטין ביבר ולודאקריס (2010) • טיילר, דה קריאייטור (2011) • ואן דיירקשן (2012) • אוסטין מאהון (2013) • פיפת' הרמוני (2014) • פטי ואפ (2015) • DNCE ‏(2016) • חאליד (2017) • קארדי בי (2018) • בילי אייליש (2019) • דוג'ה קאט (2020) • אוליביה רודריגו (2021) • דאב קמרון (2022) • אייס ספייס (2023) |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007414324305171
* BnF: cb139038362 (data)
* GND: 5230389-5
* ISNI: 0000 0001 2158 9641
* LCCN: n90633346
* MusicBrainz: eeb1195b-f213-4ce1-b28c-8565211f8e43
* NKC: xx0020304
* SELIBR: 332566
* SUDOC: 03459910X
* Trove: 1013300
* VIAF: 131481965
* WorldCat: lccn-n90633346

 |